
Területhasználat váltáson alapuló biotóp hálózat fejlesztés a Dévaványai-Ecsegi puszták térségében

A Körös–Maros Nemzeti Park területén található Dévaványai-Ecsegi puszták, melyek a folyószabályozást követően másodlagos szikesedéssel jöttek létre, egyedülálló természeti értéket képviselnek. A felszabdalt szikes puszták között intenzív művelés alatt álló szántók sorakoznak, ezek eltartó képessége nem felel meg a kor elvárásainak. A gazdálkodás és a természetvédelem együttes jelenléte általánosan ismert konfliktusokat eredményez a területen, melyek tájfejlesztési javaslatokkal feloldhatók.
Az Új Magyarország Vidékfejlesztési Program zonális célprogramjai olyan konkrétan lehatárolt, úgynevezett Magas Természeti Értékű Területeken (MTÉT) támogatják a gazdákat, ahol a mezőgazdasági hasznosítás különösen fontos feltétele az élővilág, a tájkép valamint az épített és történeti értékek hosszú távú megőrzésének.
A tanulmányban választ keresek arra a kérdésre, hogyan lehet az MTÉT-en belüli művelési ág váltási lehetőséget a biotóp hálózat fejlesztésére felhasználni. A módszertan négy lépésből áll:
1. a mintaterületen található MTÉT-ekre alapozva térinformatikai adatbázist építettem fel a területi és táji adottságokat figyelembe véve;
2. tájökológiai modellek segítségével feltérképeztem a terület biotóp hálózatának jelenlegi állapotát;
3. az adottságok és a fejlesztési szempontok figyelembe vételével területhasználat váltási javaslatot készítettem;
4. tájökológiai indikátorok segítségével összehasonlítottam a jelenlegi és a javasolt tájhasználatot.
A bemutatott módszertan alapján – a változók tetszőleges variálását követően – bármely területre kidolgozható tájhasználat váltási koncepció. A tanulmány alátámasztja azt a megállapítást, hogy a gazdálkodás és a természetvédelem nem egymást kizáró tevékenységek. Körültekintő tájhasználat során megakadályozható az élőhelyek területcsökkenésének és feldarabolódásának folyamata, miközben a gazdálkodók érdekei nem sérülnek.

